text: Liverpool på Vardes fodboldbaner
  17 februar 2015 kl. 11.50
  Varde IF er blandt de tre fodboldklubber i landet, som får besøg af Liverpool på sommerens fodboldskoler.
  - Jeg er rigtig begejstret, og jeg er sikker på, at det bliver en kæmpe succes.
  Sådan siger Ole Mejrup i dag til TV SYD. Han er initiativtageren bag fodboldskolen Liverpool International Football Academy Scandinavia. Varde IF har som den eneste klub i vores område fået mulighed for at tilbyde tre dages fodboldskole til piger og drenge i alderen 6-15 år, hvor den "almindelige" fodboldtræner er skiftet ud med en trænerstab fra Liverpool.
  - Trænerne er vant til at træne ungdomstalenter i Liverpool, så derfor er det en god mulighed for dem, som gerne vil lidt mere med deres fodbold, siger Ole Mejrup, som er cheftræner for U15 i Varde.
  Fodboldskolen foregår fra torsdag til lørdag i uge 28. Der er plads til 224 spillere, som bliver fordelt på 14 hold.
  Ud over Varde vil skolen også tilbydes i Aalborg og Århus.
  